ธปท.ดันไมโครไฟแนนซ์
เตรียมออกแนวทางปฏิบัติให้จูงใจให้ธนาคารพาณิชย์เปิด
19 ส.ค. 2554

เตรียมออกแนวทางปฏิบัติให้จูงใจให้ธนาคารพาณิชย์เปิด 
ธปท.เตรียมออกกรอบเวลาดำเนินการธุรกิจไมโครไฟแนนซ์ เพื่อเปิดให้บริการภายในปีนี้ 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ขณะนี้ ธปท.ได้เตรียมออกแนวทางในการปฏิบัติ หรือไกด์ไลน์ ให้ธนาคารพาณิชย์ที่สนใจจะทำธุรกิจการให้บริการทางการเงินรายย่อยระดับฐานรากหรือไมโครไฟแนนซ์นำไปศึกษาเพื่อที่ผลักดันให้ธุรกิจนี้เป็นจริง
ไมโครไฟแนนซ์เป็นบริการการเงินที่ส่งเสริมให้ประชากรรายย่อยหรือผู้มีรายได้น้อย ซึ่งไม่มีโอกาสเข้าถึงบริการทางการเงินในระบบการเงินปัจจุบันได้มีโอกาสเข้าถึงบริการการเงิน และเข้าถึงแหล่งเงินทุนที่เพียงพอ สนับสนุนการขยายตัวทางเศรษฐกิจที่แข็งแกร่งต่อไป 
“ไกด์ไลน์ดังกล่าวจะเป็นกรอบการทำงานให้กับธนาคารพาณิชย์ที่สนใจบริการนี้ และเป็นตัวเร่งรัดกรอบเวลาให้ธนาคารพาณิชย์ เปิดให้บริการไมโครไฟแนนซ์ ช่วยเพิ่มทางเลือกและข้อเสนอใหม่ๆ ให้กับผู้ที่มีรายได้น้อยได้เข้าถึงบริการต่อไป 
“คาดว่าเร็วๆ นี้ ธปท.น่าจะออกประกาศไกด์ไลน์สำหรับบริการไมโครไฟแนนซ์อย่างเป็นทางการได้ ขณะนี้จริงๆตอนนี้ก็ถือว่าเสร็จแล้วในระดับหนึ่ง อยู่ในขั้นตอนของการตรวจสอบรายละเอียด” นายเกริก กล่าว
อย่างไรก็ตาม การสนับสนุนให้บริการไมโครไฟแนนซ์เกิดขึ้น ถือเป็นเป้าหมายหนึ่งที่ ธปท.ตั้งใจทำให้เกิดขึ้นภายในปี 2554 นี้ เพราะถือเป็นหนึ่งในนโยบายที่ ธปท.ต้องผลักดันตามแผนพัฒนาระบบสถาบันการเงิน ระยะที่ 2 หรือมาสเตอร์เพลน” นายเกริก กล่าว 
นายเกริก กล่าวว่า ถึง ธปท.จะมีนโยบายผลักดันให้เกิดบริการไมโครไฟแนนซ์ แต่ ธปท.คงไม่ใช้วิธีสั่งการให้ธนาคารพาณิชย์ให้บริการนี้ในทางใดทางหนึ่ง เพราะเป็นการตัดสินใจทางธุรกิจที่เอกชนต้องพิจารณาเอง จึงทำได้เพียงออกเป็นไกด์ไลน์เพื่อแสดงความตั้งใจว่า ธปท.ต้องการให้เกิดบริการสินเชื่อไมโครไฟแนนซ์ และขอความร่วมมือให้ธนาคารพาณิชย์ดำเนินการตามกรอบการทำงาน และกรอบเวลาที่กำหนดไว้เท่านั้น 
รองผู้ว่าการ ธปท. กล่าวว่า ตามปกติแล้ว เมื่อ ธปท.ขอความร่วมมือในเรื่องใดกับธนาคารพาณิชย์ก็มักได้รับความร่วมมืออย่างดีอยู่แล้ว ธปท.จึงเชื่อว่าบริการนี้จะยังสามารถเกิดขึ้นได้ เพียงแต่การเกิดคงไปบังคับให้ธนาคารมาทำเรื่องนี้ หรือให้ทำมากน้อยแค่ไหนทำไม่ได้ ต้องให้อยู่ในดุลพินิจและการตัดสินใจของผู้บริหารธนาคารพาณิชย์นั้นๆ เอง
ก่อนหน้านี้ ตั้งแต่ธปท.เปิดนโยบายผลักดันให้เกิดบริการไมโครไฟแนนซ์ระบบธนาคารพาณิชย์ส่วนใหญ่ก็ไม่ค่อยให้ความสนใจที่จะเปิดให้บริการ เพราะกลุ่มลูกค้าไมโครไฟแนนซ์เป็นกลุ่มผู้มีรายได้น้อยหรือคนฐานรากที่มีฐานะอยากจน มีแหล่งรายได้ไม่แน่นอนสม่ำเสมอ ที่สำคัญเป็นกลุ่มที่ระบบธนาคารพาณิชย์ในปัจจุบันไม่ให้ความสนใจอยู่แล้ว เนื่องจากไม่ฐานข้อมูลของลูกค้ากลุ่มนี้ และมีความเสี่ยงในการปล่อยสินเชื่อ แต่อย่างไรก็ตาม ในเมื่อธปท.ปล่อยให้ธนาคารมีการศึกษามานานระยะหนี่งแล้ว ก็ควรมีการวางกรอบการทำงานหรือแนวทางปฏิบัติออกมาให้ธนาคารพาณิชย์ศึกษาและดำเนินการในเรื่องนี้อย่างจริงมากขึ้น เพราะการให้บริการเหล่านี้ช่วยให้คนระดับล่างของสังคมได้ประโยชน์
ด้านแหล่งข่าวธปท. เปิดเผยว่า ขณะนี้ธนาคารแลนด์ แอนด์ เฮาส์ เพื่อรายย่อย ได้แสดงความสนใจที่จะขอยกระดับ จากธนาคารเพื่อรายย่อยขึ้นเป็นธนาคารพาณิชย์รูปแบบตามที่ธปท.ได้ออกประกาศไปก่อนหน้านี้แล้ว ด้านธนาคารไทยเครดิต เพื่อรายย่อย ยังอยู่ในระหว่างพิจารณา